คุณชายตะลอนชิม : ลุงหน่อย อร่อยแน่ อาหารป่าริมทาง
ปกติร้านอาหารหรูหราโอ่อ่าใช่ว่าจะสะท้อนถึงรสชาติอาหาร จะถูกลิ้นถูกปากลูกค้าเสมอไป ทำนองเดียวกัน ร้านเพิงหมาแหงนริมทางก็ไม่ได้หมายความว่าอาหารจะดีเด็ดไร้เทียมทาน,ใจจริง คุณชาย 3 ซึ่งมีประสบการณ์เล็กๆในการเลือกร้านอาหารมาบ้าง อยากบอกว่าร้านริมทางหลายๆแห่งที่ไม่ได้แต่งหรูดูดีมีระดับ ก็เพราะมีเม็ดเงินลงทุนน้อยแต่เรื่องฝีไม้ลายมือในการทำอาหารแล้ว ไม่แน่ว่ามีร้านไม่น้อยก็ไม่เป็นสองรองใคร โดยเฉพาะอาจจะมีดี (กว่า) เชฟ (ใหญ่)บางคนในภัตตาคารชั้นนำ,ทริปเบาๆวันก่อนชะแว้บไปโก้งโค้งดูสินค้าและอาหารที่ ตลาดโก้งโค้ง ริมทางหลวง 3477 ซึ่งชาวบ้านร้านถิ่นเรียกว่าถนนบางปะอิน-อยุธยาสายในเขต ต.บ้านโพธิ์ จ.พระนครศรีอยุธยา ตลาดชื่อพิลึกพิลั่นนี้ เปิดเฉพาะวันพฤหัสบดีถึงวันอาทิตย์ ตั้งแต่ 9 โมงเช้ายัน 4 โมงเย็น และวันหยุดราชการ,ตลาดแห่งนี้มีแผงขายอาหารให้เลือกกินมากพอ แต่เที่ยวนี้คนกรุงเก่าแนะนำให้ไปลองไปชิมอาหารป่า ร้านลุงหน่อย อร่อยแน่ อยู่เลยตลาดโก้งโค้งทางขวามือราว 300 ม. หากมาจากฝั่งอยุธยา หรือถ้ามาทางฝั่งบางปะอินก็จะอยู่ซ้ายมือก่อนถึงตลาด 300 ม. ร้านนี้อยู่ติดรั้วหน้าซุ้มประตูทางเข้าวัดบางเลนสักกระจับ ห่างบางปะอิน 6 กม. อยุธยา 9 กม. โดยพื้นที่นั้นทางวัดมอบให้ อบต.บ้านโพธิ์ไปสร้างร้าน 7 คูหา ให้ชาวบ้านถิ่นนี้ทำกิน โดย อบต.บ้านโพธิ์ เช่าที่วัดมาปีละ 1,000 บาท แบ่งให้ชาวบ้านเช่าปีละ 135 บาทต่อ 1 คูหา,อกอีแป้นจะแตกคุณชายแทบไม่เชื่อหูตนเอง ที่พอหารค่าเช่าแล้วเฉลี่ยตกเดือนละ 11.25 บาทเท่านั้น,ร้าน ลุงหน่อยฯ หรือ สมทบ นันหทัย วัย 62 ปี ลูกหลานชาวบ้านนี้ ก็เป็น 1 ใน 7 ผู้ได้สิทธิ์เช่าที่ อบต.บ้านโพธิ์ทำกิน โดยแต่เดิมมีอาชีพทำนาทำอาหารให้คนในบ้านกินมาก่อน ครั้นพอโตเป็นหนุ่มก็ไปรับจ้างเป็นกุ๊กเรือสินค้าเดินทะเลให้เถ้าแก่กับลูกเรือชาวจีน 6 คนกิน,O O O O,ขออร่อยก่อนรายละเอียดค่อยว่ากันทีหลัง พวกเราลงมือชิมเมนูแรกเปิดตัวด้วย ผัดพริกหมูป่า สูตรเดียวกับที่ลุงหน่อยเคยปรุงเสิร์ฟบนเรือกลางทะเล คำแรกที่ตักเข้าปากรู้เลยว่าเป็นหมูป่าผัดถึงเครื่องและหอมชวนกินส่วนหนังหมูปกติจะเคี้ยวเหนียวหนึบ แต่จานนี้นุ่มกรอบพอเหมาะ ด้วยผ่านการนึ่งมาก่อนครึ่งชั่วโมงแล้วจึงจะนำมาผัดแบบไม่ต้องปรุงรส เพราะพริกแกงครบเครื่องอยู่แล้ว,ผัดพริกหมูป่า เต็งหนึ่งจานนี้ยิ่งกินกับข้าวสวยร้อนๆเด็ดสะระตี่เสียจริงๆ ส่วนใครยังไม่เด็ดถึงใจ ทางร้านก็ยังมีเครื่องปรุงเอามาไว้ให้ปรุงเองอีกต่างหากนะครับ,เมนูเด็ดถัดมาต้องนี่เลย ปลาไหลผัดเผ็ด วัตถุดิบเป็นปลาไหลนาที่คนบ้านโพธิ์ยกนิ้วให้ร้านนี้ ด้วยดีเด่นดังในเรื่องปลาที่เนื้อนุ่มจนสัมผัสรู้สึกได้ เคล็ดลับที่ลุงหน่อยคุยให้ฟังก็คือจะใช้ปลาไหลนาตัวจริงมีเบ็ดติดมาให้เห็นในท้องเหตุที่ไม่เอาปลาไหลเลี้ยงมาทำ เพราะมีปัญหาตรงเนื้อพวกนี้จะอ่อนและเละง่าย ผัดแล้วกินไม่อร่อย อีกอย่างปลาไหลนาต้องรวนให้สุกแล้วเก็บใส่ตู้เย็นไว้ อันนี้ช่วยป้องกันเนื้อปลาไม่ให้เละร่วน,ปลาไหลนาอร่อยได้อีกหลายเมนู ไม่ว่าจะเอามาผัดขี้เมา ผัดกะเพราพริกสด แกงกับหน่อไม้สดหรือดอง แกงกะทิใส่โหระพาให้หอมก็ได้ ถือเป็นอาหารยอดนิยมขายเกลี้ยงร้านทุกวัน ไม่มีค้างคืน,อ่านกันมาถึงตรงนี้ รับรองว่าไม่ใคร ก็ใครต้องหิวกันแล้วแน่ๆ เอางี้ก็แล้วกัน อีกจานเด็ดถัดมาก็ถึงคิว นกกระทาผัดพริก ที่เจ้าของสูตรนั้นสุดแสนจะภาคภูมิใจอวดสรรพคุณว่า เนื้อที่แสนจะกรอบปนอยู่กับเครื่อง แกงนั้นมาจากการทอดให้เกรียมก่อนแล้วค่อยผัดอีกครั้ง แล้วที่สำคัญก็ต้องผัดให้แห้งกรอบน่าเคี้ยว,พิเศษสุดๆ นกกระทาผัดพริก ต้องใช้นกกระทามากถึง 5 ตัว เพราะผัดเสร็จจะเหลือเนื้อนกเพียงนิดเดียว จะขายแพงคงไม่มีใครกิน ส่วนใครชอบกินเป็นกับแกล้มยิ่งต้องผัดให้แห้ง และหากต้องการกินคู่ข้าวสวยร้อนๆก็ควรผัดให้น้ำขลุกขลิก รับรองว่า อร่อยเพลินจนต้องร้องขอชีวิตกันเลย,ขออร่อยอีกนิดๆหน่อยๆก็แล้วกันจัดหนัก ให้สมใจอยากกบนาผัดเผ็ด เหมือนนกกระทา และปิดท้ายให้ชื่นหัวใจด้วย ต้มยำปลาทับทิมน้ำใส ใส่ใบกะเพราแบบบ้านๆให้ซดน้ำ เรียกความหอมจากกลิ่นข่า ตะไคร้ กะเพรา พริก มะนาว เกลือ ได้ดีแถมได้รสหวานจากเนื้อปลาที่สดอยู่แล้วโดยไม่ต้องพึ่งน้ำตาล,O O O O,ลุงหน่อยเป็นกุ๊กบนเรืออยู่ 11 ปี ได้ประสบการณ์มามาก บังเอิญแม่ไม่สบาย พี่ชายจึงเรียกตัวกลับมาเป็น รปภ.แถวรังสิต เมียก็เกิดป่วยเป็นมะเร็งและเสียชีวิต ต้องเลี้ยงลูก ให้เรียนหนังสือจนตัวเองเกษียณ,เมื่อไม่มีเงินเก็บจึงตัดสินใจทำร้านอาหารกับลูกพี่ลูกน้องชื่อ นงค์นุช จรัสกระแสสัตย์ วัย 46 ปี ที่เคยขายข้าวขาหมูอยู่ตลาดโก้งโค้ง ทุกวันนุชจะรับหน้าที่เป็นคนจับจ่ายวัตถุดิบ ส่วนลุงรับตำพริกแกงเอง โดยใช้พริกแกง ตะไคร้ ข่า ผิวมะกรูด พริกแห้ง กะปิ ทุกอย่างจะชั่งก่อนเพื่อไม่ให้รสชาติผิดเพี้ยน,ยิ่งเป็นอาหารป่าด้วยแล้วรสอาหารทุกจานจะต้องเที่ยง เผ็ดนำและเข้มข้นอย่างที่เคยทำให้เถ้าแก่กินบนเรือเมนูนอกเหนือจากที่แนะนำไปข้างต้น ลุงหน่อยจัดให้ได้แบบว่าอร่อยเด็ดชัวร์ๆยังมีผัดปลาดุกนาช่อนนา หนูนา ซี่โครงอ่อนจระเข้และเนื้อ เคยมีเนื้อเก้ง กวาง แต่พอรู้ว่าล่อแหลมผิดกฎหมาย จึงยกเลิกไป,เอาล่ะ อร่อยแน่อร่อยแท้แน่นอนถึงเวลาเช็กบิล แทบไม่อยากเชื่ออาหารแต่ละจาน 60 บาทเท่ากันหมด แพงสุด 100 บาทคือปลาไหลผัดเผ็ด จำชื่อกันไว้ ร้านลุงหน่อย อร่อยแน่ ไปลองให้ได้เปิดขายทุกวันตั้งแต่ 9 โมงเช้าถึง 2 ทุ่ม โทร.สอบถามที่ 09-2734-6583 แล้วคุณจะได้รู้จักลุงหน่อยมากขึ้น.,คุณชาย 3
คนกรุงเก่าแนะนำให้ไปลองไปชิมอาหารป่า ร้านลุงหน่อย อร่อยแน่ อยู่เลยตลาดโก้งโค้งทางขวามือราว 300 ม. หากมาจากฝั่งอยุธยา 
ร้านลุงหน่อย อร่อยแน่,ตลาดโก้งโค้ง,คุณชายตะลอนชิม,คุณชาย 3,ร้านอาหารป่า,อยุธยา,สมทบ นันหทัย